Okresná prokuratúra Rimavská Sobota 
Jesenského 1, 979 80 Rimavská Sobota 1

Sp. zn. : 1 Pv 431/11/6609	Rimavská Sobota, 19.1.2012
EEČ : 2-49-7-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Rimavská Sobota
Rozhodnutie:
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
od 01.11.2010 do 09.01.2012 za mesiace november 2010, december 2010, január 2011 a marec 2011 v obci XXXXX, okres XXXXX a všade inde, kde sa zdržiaval si neplnil pravidelne svoju zákonnú vyživovaciu povinnosť, ktorá mu vyplýva zo Zákona o rodine číslo 36/2005 Zbierky zákonov a  ktorá mu bola uložená rozsudkom Okresného súdu XXXXX spisovej značky 2P/181/2009-18 z 27.08.2009, právoplatným a vykonateľným 18.09.2009 a to prispievať výživným na svojho syna maloletého XXXXX, narodeného XXXXX v Rimavskej Sobote, sumou vo výške po 50 € mesačne a na svojho syna maloletého XXXXX, narodeného XXXXX v Rimavskej Sobote, sumou vo výške po 50 € mesačne, vždy do 20-teho dňa toho ktorého mesiaca vopred do rúk matky detí XXXXX, narodenej XXXXX v Rimavskej Sobote, trvalým bydliskom XXXXX, okres XXXXX, aj napriek tomu, že za uvedené obdobie nikde nepracoval, nebol evidovaný ako uchádzač o zamestnanie na príslušnom ÚPSVaR XXXXX, čím mu vznikol na zameškanom výživnom za mesiace november 2010, december 2010, január 2011 a marec 2011 pre matku detí XXXXX dlh vo výške 400 €.   
Právna veta:
nakoľko zanikla trestnosť činu.

Odôvodnenie:
Poverený príslušník Obvodného oddelenia PZ Jesenské uznesením spisovej značky ORP-966/JE-RS-2011 z 24.08.2011 podľa § 199 odsek 1 Trestného poriadku začal trestné stíhanie a súčasne podľa § 206 odsek 1 Trestného poriadku vzniesol obvinenie XXXXX, za prečin zanedbania povinnej výživy podľa § 207 odsek 1 Trestného zákona, na tom skutkovom základe, ako je to uvedené vo výrokovej časti tohto uznesenia. 
Dňa 17.01.2012 bol na tunajšiu prokuratúru predložený vyšetrovací spis na vec sa vzťahujúci, spolu s návrhom povereného príslušníka Obvodného oddelenia PZ Jesenské na zastavenie trestného stíhania obvineného XXXXX podľa § 215 odsek 1 písmeno h) Trestného poriadku s poukazom na ustanovenie o účinnej ľútosti podľa § 86 písmeno a) Trestného zákona, za prečin zanedbania povinnej výživy podľa § 207 odsek 1 Trestného zákona.
Preskúmaním spisového materiálu ako aj citovaného návrhu povereného príslušníka som zistila, že tento je dôvodný. 
	Obvinený XXXXX pred povereným príslušníkom Obvodného oddelenia PZ Jesenské 23.09.2011 uviedol, že nie je pravdou, že by si neplatil výživné na synov Jána a XXXXX do rúk ich matky XXXXX. Menovaný si výživné plnil a to aj od novembra 2010 do augusta 2011 a ku dňu výsluchu nemal ešte peniaze na uhradenie výživného za mesiac september 2011. Následne bol obvinený XXXXX vypočutý 28.12.2011, kedy uviedol, že od septembra 2011 do decembra 2011 má vyplatené celé zameškané výživné, o čom predložil na polícii aj poštové poukážky, každú na sumu po 100 €. Pripustil, že niektoré mesiace, ako napr. september 2010 vyplatil až v októbri, ale celé zameškané výživné matke detí uhradil v plnej výške. V závere svojej výpovede zdôraznil, že aj od nového roka si bude vyživovaciu povinnosť plniť pravidelne, nakoľko si je vedomý toho, že výživné má posielať vždy do 20-teho dňa toho ktorého mesiaca do rúk matky detí XXXXX. 
V priebehu skráteného vyšetrovania bol do vyšetrovacieho spisu zabezpečený listinný dôkaz a to rozsudok Okresného súdu XXXXX spisovej značky 2P/181/2009-18 z 27.08.2009, právoplatný a vykonateľný 18.09.2009, ktorým bol obvinený XXXXX súdom zaviazaný prispievať výživným na svojho syna maloletého XXXXX, narodeného XXXXX v Rimavskej Sobote, sumou vo výške po 50 € mesačne a na svojho syna maloletého XXXXX, narodeného XXXXX v Rimavskej Sobote, sumou vo výške po 50 € mesačne, vždy do 20-teho dňa toho ktorého mesiaca vopred do rúk matky detí XXXXX, narodenej XXXXX v Rimavskej Sobote,  trvalým bydliskom XXXXX, okres XXXXX
Svedkyňa a zároveň poškodená XXXXX bola v priebehu vyšetrovania v prvom prípade vypočutá 14.10.2011, kedy uviedla, že otec jej detí maloletých XXXXX a XXXXX je súdom zaviazaný k plneniu vyživovacej povinnosti na svojich synov vo výške po 50 € mesačne na každé dieťa, t. j. celkove vo výške po 100 € mesačne, vždy do 20-teho dňa toho ktorého mesiaca do jej rúk. Ďalej uviedla, že uvedenú vyživovaciu povinnosť si síce XXXXX plnil, ale nie do stanoveného dátumu. Ďalej bola poškodená XXXXX vypočutá 09.01.2012, kedy vo svojej výpovedi podrobne uviedla, v ktorých dňoch dostala vo výške po 100 € výživné od obvineného XXXXX na svoje dve deti za obdobie od novembra 2010 do konca decembra 2011 s tým, že posledné výživné za mesiac december 2011 obdržala poškodená 28.12.2011. O tejto skutočnosti predložila do vyšetrovacieho spisu aj fotokópie poštových poukážok. Zároveň podotkla, že k 09.01.2012 ešte neobdržala výživné za január 2012, nakoľko toto má XXXXX zaplatiť do 20-teho dňa v mesiaci.
V priebehu skráteného vyšetrovania boli zadovážené ďalšie listinné dôkazy a to fotokópie ústrižkov o zaplatení výživného obvineným XXXXX, vždy vo výške po 100 € matke detí XXXXX, ktoré fotokópie ústrižkov boli povereným príslušníkom PZ zhotovené jednak na základe ústrižkov, ktoré predložil samotný obvinený XXXXX a taktiež na základe ústrižkov, ktoré predložila matka detí XXXXX. 
Z ďalších listinných dôkazov, ktoré sú v spisovom materiáli je zrejmé, že za obdobie od novembra 2011 až doposiaľ obvinený XXXXX nikde nepracoval, nepoberal podporu pred nástupom do zamestnania, resp. dávky v hmotnej núdzi s príspevkami k dávke, pričom o dávku v hmotnej núdzi ani nepožiadal. 
Podľa § 207 odsek 1 Trestného zákona sa prečinu zanedbania povinnej výživy dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného. 
Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu. 
Podľa § 86 písmeno a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 
Vzhľadom k vyššie uvedeným skutočnostiam, keďže si obvinený XXXXX za obdobie od 01.11.2010 do 30.03.2011 a následne až do konca mesiaca december 2011 splnil svoju vyživovaciu povinnosť v plnej výške a uhrádzal výživné za dané obdobie matke detí XXXXX a nakoľko o maloletých XXXXX a XXXXX v uvedenom období bolo riadne postarané zo strany ich matky XXXXX a tieto deti núdzou netrpeli, som preto rozhodla tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť,  ktorú je možno podať do troch dní od jeho oznámenia u prokurátora Okresnej  prokuratúry XXXXX. O sťažnosti rozhodne prokurátor Krajskej prokuratúry XXXXX. Sťažnosť má odkladný účinok.

JUDr. Renáta Vavráková
prokurátorka